ТекIуахэр ягъэпажэ
КъБКъУ-м и Филологие институтым иджыблагъэ щекIуэкIащ бжэ зэIухахэм я махуэ. А зэIущIэм щагъэлъэпIащ университетым бзэхэмкIэ иригъэкIуэкIа республикэпсо олимпиадэ зэIухам щытекIуахэр. КъызэгъэпэщакIуэхэм а IуэхугъуитIри траухуат Анэдэлъхубзэм и дунейпсо махуэм.
Тау Хьэзешэ текIуахэр егъэпажэ. «Си IэщIагъэм ухызошэ» зыфIаща махуэшхуэм хьэщIэ куэд кърихьэлIат. Олимпиадэм щытекIуахэмрэ абыхэм я егъэджакIуэхэмрэ къищынэмыщIа, абы кърагъэблэгъат филологие къудамэр къэзыухахэу лэжьакIуэфIым и щапхъэ цIыху цIэрыIуэ куэди. Къызэхуэсахэм псалъэ гуапэкIэ захуигъэзащ КъБКъУ-м и проректор Къумыкъу Iэуес:
— Cи гуапэу сохъуэхъу зэпеуэм бжьыпэр щызыубыда еджакIуэхэми, абыхэм ядэлажьэ егъэджакIуэхэми, мы махуэшхуэм и къызэгъэпэщакIуэхэми. Дэ шэч къытетхьэркъым нобэ дгъэлъапIэ ныбжьыщIэхэм IэщIагъэлI нэсхэр къазэрыхэкIынум икIи ди гуапэу фыкъыдогъэблагъэ ди университетым — фи зэфIэкIхэмрэ щIэныгъэмрэ щыхэвгъэхъуэну IэмалыфIхэр къывэзытыну еджапIэ нэхъыщхьэм.
Къумыкъум и псалъэхэм къыпищащ Филологие институтым и унафэщIым и къалэнхэр зыгъэзащIэ Куянцевэ Еленэ.
— Мыпхуэдэ зэIущIэ нобэ КъБКъУ-м, ди институтым зэрыщекIуэкIым икъукIэ мыхьэнэшхуэ иIэщ. Мыбы кърихьэлIа псоми егъэджэныгъэм, щIэныгъэм хэлъхьэныгъэшхуэ хуащI, ехъулIэныгъэфIхэр яIэщ. Илъэс 80 хъуауэ бзэм елэжь ди къудамэм бжьыпэр иIыгъщ лъэпкъыбзэр, нэгъуэщIыбзэхэр езыгъэдж IэщIагъэлIхэр къыщIэгъэкIынымкIэ, анэдэлъхубзэм и IэфIагъыр сабийпсэм зыхезыгъащIэ егъэджакIуэхэр гъэсэнымкIэ. Къызэхуэсахэм я нэгум кърих дэрэжэгъуэмрэ нэжэгужагъэмрэ щыслъагъукIэ, си фIэщ мэхъу ар бзэм хуаIэ лъагъуныгъэм и нэщэнэу зэрыщытыр икIи си гугъэщ а лъагъуныгъэр ехъулIэныгъэфIхэм хуэзышэн гъуэгушхуэ зэрыхъунур. Псэр егъэгуфIэ, лъэр жан ещI апхуэдэ щIэблэ къызэрытщIэхъуэм, — жиIащ Куянцевэм.
Къумыкъу Iэуес къыхэжаныкIахэм саугъэт ярет. Филологие институтым мазэкIэ ипэ къихуэу иригъэжьа олимпиадэм 10 — 11-нэ классхэм щIэсхэм Iэмал яритащ къудамэм щадж бзэхэмкIэ эссе, очерк, усэхэр ятхыну. АдыгэбзэкIэ, балъкъэрыбзэкIэ, урысыбзэкIэ, инджылызыбзэкIэ, нэмыцэбзэкIэ, хьэрыпыбзэкIэ ятха лэжьыгъэхэр 200-м нэсырт. Республикэм и куей псоми я лIыкIуэхэр зыхэта зэпеуэм нэхъ жыджэру зи зэфIэкI къыщызыгъэлъэгъуахэм ящыщщ Акъбащ Ипщэ, Балъкъэр Ипщэ къуажэхэм, Налшык къалэ щыIэ еджапIэхэм щIэсхэр.
Лэжьыгъэхэр къапщытащ филологие институтым и егъэджакIуэхэм. Анэдэлъхубзэр хуиту, шэщІауэ зыІурылъ ныбжьыщIэ цIыкIухэм я очеркхэр, эссехэр, усэхэр Iэзагъышхуэ хэлъу зэхэлъхьат. Утыкум ирагъэблэгъа Тау Хьэзешэ, адыгэбзэ кафедрэм и унафэщIым, къызэхуэсахэм махуэшхуэмкIэ ехъуэхъуа нэужь, текIуэныгъэ къэзыхьа еджакIуэхэмрэ абыхэм я егъэджакIуэхэмрэ университетым къыбгъэдэкIыу щIыхь тхылъхэмрэ саугъэтхэмрэ яритащ. Зэпеуэм адыгэбзэкIэ лэжьыгъэ къезыгъэхьахэм ящыщу нэхъыфIу къалъытащ Гъубжокъуэ Даннетэ (Нарткъалэ, курыт школ №1, 10-нэ класс, очерк), Соблыр Самирэт (Щхьэлыкъуэ, курыт школ №1, 11-нэ класс, эссе), Абазэ Юлианнэ (Старэ Шэрэдж, курыт школ №2, 10-нэ класс, усэ). ЕтIуанэ увыпIэр хуагъэфэщахэщ ЕкIэщIауэ Аидэ (Къэхъун къуажэ курыт школ №1, 11-нэ класс, очерк), Гъуэныбэ Ася (Дейскэ къуажэ, 10-нэ класс, очерк), ХьэтIэхъу Альбинэ (Инарыкъуей, 10-нэ класс, эссе), Алборэ ФатIимэ (Старэ Шэрэдж, курыт школ №1, 10-нэ класс, эссе), Лъеиншэ Андрис (Налшык, курыт школ №17, 11-нэ класс, усэ), Къып Фаинэ (Налшык, курыт школ №31, 8-нэ класс, усэ) сымэ. Апхуэдэу, ещанэ увыпIэр иратащ еджакIуэ зыбжанэм. Ахэр: Къардэн Каринэ (Зэрэгъыж къуажэ, 10-нэ класс, очерк), Жэмыхъуэ Iэминат (Зеикъуэ, курыт школ №3, 10-нэ класс очерк), Дзыгъуэнэ Виолеттэ (Старэ Шэрэдж, курыт школ №2, 10-нэ класс, очерк), Жыгун Ланэ (Налшык, гимназие №1, 10-нэ класс, эссе), Якуэкъутэ Марьянэ (Налшык, курыт школ №5, 11-нэ класс, эссе), ХьэщIэлI Ислъам (Налшык, курыт школ №27, 9-нэ класс, эссе), Мамыщ Иннэ (Налшык, курыт школ №17, 10-нэ класс, усэ), Къондракъ Аминэ (Акъбащ Ипщэ къуажэ, 11-нэ класс, усэ).
Апхуэдэу ягъэлъэпIащ олимпиадэм адрей бзэхэмкIэ щытекIуахэри. КъыхэжаныкIахэм ехъуэхъуахэщ махуэшхуэм къеблэгъахэу Налшык къалэ курыт школ №32-м и унафэщI Блэныхь Къазбэч, Гуманитар къэхутэныгъэхэмкIэ Къэбэрдей-Балъкъэр институтым и щIэныгъэлI Аппоев Алим, университетым и нэмыцэбзэ кафедрэм и унафэщI, профессор Аликаев Рашид, инджылызыбзэ кафедрэм и егъэджакIуэ, профессор Чым Рашид, урысыбзэ кафедрэм и егъэджакIуэ, доцент Омар Абдуллах, нэгъуэщIхэри.
Абыхэм яужькIэ псалъэ иратащ КъБКъУ-м и филологие къудамэр къэзыуха, Налшык дэт 4-нэ курыт школым адыгэбзэр щезыгъэдж ЦIыпIынэ Идар. Къызэхуэсахэр абы щыгъуазэ ищIащ и адэ ЦIыпIынэ Аслъэн и цIэкIэ я унагъуэм къабгъэдэкIыу ягъэува ахъшэ саугъэтыр адыгэбзэ къудамэм щеджэу нэхъ къыхэпэжыкIхэм ящыщ зым илъэс къэс зэрыратыр. Мы гъэм а саугъэтыр къихьащ икIи утыкум къришэри ар иритащ япэ курсым щеджэ Унэж Залинэ.
ЗэIущIэр ягъэдэхащ КъБКъУ-м уэрэдымрэ къафэмкIэ и театр «Амикс» гупым и уэрэджыIакIуэхэмрэ къудамэм и студентхэмрэ.
ЩОДЖЭН Iэминат.
